
UE se dezintegrează. Război total împotriva Green Deal 


Se destramă UE. Franţa nu mai vrea Green Deal și globalizare 


Războiul nu este cel declarativ al oficialilor NATO, care tot bagă băţul prin gardul 
Federaţiei Ruse, la comanda americanilor. Adevăratul război deja a început în 
Europa, declanșat de fermierii francezi împotriva Green Deal, împotriva UE sau a 
ceea ce a devenit și împotriva jafului generalizat al multinaţionalelor. Actele de 
vandalism, extinse pe tot teritoriul Franţei, sub deviza “trăim liber sau murim”, 
arată că nu mai există cale de întoarcere și anunţă dezintegrarea UE. 


Ceea ce 
se întâmplă acum în Franţa este de o gravitate fără precedent. Cu toată cenzura din 
mass-media globală și cu toate încercările de a îndrepta furia oamenilor împotriva 
fermierilor francezi, dat fiind distrugerile produse, războiul declanșat în această țară 
aduce, fără îndoială, sfârșitul Uniunii Europene, sau a construcției schimonosite care a 
mai rămas. 


Ironia sorții face ca agricultorii francezi să se plângă acum de exact aceleași lucruri pe 
care le trăiește de ani de zile agricultura românească. Multinaţionalele care dețin marile 
rețele comerciale fac legea și încasează, pe lanţul alimentar, cel mai mare profit, 
aducându-i în sapă de lemn pe producători. Aceleași multinaționale le refuză marfa 
conformă, doar pentru a vinde, cu câștiguri mai mari, marfa venită din Ucraina, din 
Polonia, Spania, Portugalia sau din State ale Americii Latine, la prețuri mai mici. 


Tocmai de aceea, furia francezilor s-a îndreptat împotriva hipermarketurilor, în care au 
intrat și au golit rafturile de produse din afara Franţei, Culmea este că, după această 
operațiune, rafturile au rămas aproape goale. Un alt lucru care i-a șocat pe fermierii 
francezi în hipermarketuri și în tirurile care veneau să aprovizioneze marile magazine a 
fost ștampila cu proveniență Franţa pe produse fabricate în Comunitatea Europeană sau 
în Ucraina. În România, fenomenul este de mult timp generalizat, astfel că, dacă nu 
cumperi direct de la producător, marfa este produsă în România doar pe etichetă. Cum 
este posibil să se întâmple așa ceva? Foarte simplu. Autoritățile de control din România și 
din toate statele UE nu își fac treaba, devenind complici ai marilor retaileri. 


Se tem că își vor pierde pământurile 


Experimentul multinaționalelor s-a derulat, prima oară în România, unde autorităţile 
statului și guvernele au putut fi mituite extrem de ușor. Mai întâi s-a dat lege pentru a 
permite străinilor să cumpere foarte ușor pământ românesc. Apoi s-au luat măsuri 
împotriva fermierilor români, de genul cele mai mici subvenții din UE, plăți întârziate, fără 
bani de despăgubiri în cazul calamităţilor naturale, absenţa totală a vreunui sprijin al 
statului sau al UE pentru procesare, accesul aproape interzis la creditele bancare, până 
când agricultorii au fost forțați să își vândă terenurile. 


S-a ajuns, astfel, ca aproape 50% din terenurile arabile din România să fie deținute de 
proprietari străini. Și acesta a fost doar începutul. Acum, fermierii francezi avertizează că 


au ajuns în faliment și că multinaţionalele le vor cumpăra terenurile agricole, așa cum a 
început să se întâmple deja, de anul trecut, în Germania, și că, în 3-4 ani, marile rețele 
comerciale vor avea controlul asupra tuturor terenurilor agricole din Uniunea Europeană. 
Picătura care a produs explozia de furie a fermierilor din mai multe state europene a fost 
anunţarea noilor măsuri ale Comisiei Europene, de condiționare a acordării subvenţiilor de 
îndeplinirea criteriilor de mediu, de reducere a subvențţiei la motorină, sub pretextul 
descurajării utilizării combustibililor fosili, și de interzicere de a mai cultiva pe suprafețe 
extinse de teren. 


Apel la boicotarea hipermarketurilor 


Fermierii francezi au făcut apel la populaţie să boicoteze hipermarketurile și să cumpere 
direct de la producători, pentru că, altfel, produsele autohtone vor dispărea. Și asta în 
condiţiile în care Franţa este cel mai mare producător agricol din UE. Ultimele măsuri ale 
Comisiei Europene îngroapă definitiv agricultura din UE, confruntată deja cu interdicții de 
utilizare a mai multor pesticide și îngrășăminte, cu creșteri de preţuri la inputuri și la 
energie, pe fondul crizei energetice declanșate de politica halucinantă a Comisiei 
Europene. Culmea este că, în timp ce fermierii din UE s-au confruntat cu restricții majore 
și cu creșteri ale costurilor de producţie, care au dus, implicit, la majorarea preţurilor, pe 
piaţa UE s-a dat liber la intrarea fără taxe vamale și fără conformitate cu regulile UE a 
unor cantități imense de produse agroalimentare din Ucraina, America Latină, SUA, 
Canada etc. Un europarlamentar francez semnala că, după ce s-a aprobat tratatul de liber 
schimb cu Noua Zeelandă, tocmai a fost votat un tratat de liber schimb cu Chile, prin care 
zeci de mii de tone de carne, dar și de alte produse vor intra în UE. La asta se adaugă 
viitorul tratat Mercosur, care va duce la inundarea pieței europene cu produse din ţările 
Americii Latine, cu pesticide dăunătoare sănătăţii și cu organisme modificate genetic. 


